**Informacija apie vandens telkinių cheminę būklę pagal valstybinio monitoringo rezultatus (pagal Nuotekų tvarkymo reglamento 1 priedo ir 2 priedo A ir B1 dalyse medžiagų AKS viršijimus**) **2018 m.**

**Upių ir Kauno marių vandens cheminė būklė**

2018 m. pavojingų medžiagų Valstybinis aplinkos monitoringas buvo vykdomas 18-oje upių vietų ir Kauno mariose. Vandens mėginiai upėse buvo imami 12 kartų per metus, Kauno mariose – 7 kartus per metus. Buvo tirtos šios medžiagos ir medžiagų grupės: sunkieji metalai, 33 pesticidai, lakūs organiniai junginiai (LOJ), policikliniai aromatiniai angliavandeniliai (PAA), perfluoroktansulfonrūgštis ir jos dariniai (PFOS), alkilfenoliai, ftalatai, polichlorinti bifenilai (PCB), brominti difenileteriai (BDE) ir tributilalavo junginiai. Be to, 8-iose upių vietose buvo tirtos ES Stebėsenos sąrašo medžiagos – pesticidai (insekticidai ir herbicidai), farmacinės medžiagos (hormonai, nesteroidas, antibiotikai), antioksidantas.

Pagal 2018 m. upių monitoringo rezultatus iš tirtų pavojingų medžiagų, nurodytų Nuotekų tvarkymo reglamento, patvirtinto Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl Nuotekų tvarkymo reglamento patvirtinimo“, 2 priedo A ir B1 dalyse viena medžiaga – cibutrinasAkmenos-Danės žiotyse (Klaipėdos regionas) tris kartus viršijo aplinkos kokybės standartą pagal didžiausią leidžiamą koncentraciją (toliau – DLK-AKS). Gegužės mėn. cibutrino koncentracija buvo viršyta daugiau kaip pusantro karto ir siekė 0,026 μg/l, o liepos mėn. – 0,017 μg/l ir rugsėjo mėn. – 0,018 μg/l buvo nežymiai viršytas DLK-AKS. Cibutrino DLK-AKS daugiau kaip pusantro karto buvo viršyta ir Šyšoje žemiau Šilutės kur siekė 0,028 μg/l. Šiose upėse cibutrino koncentracija buvo viršyta ir pagal metų vidurkį (toliau – MV-AKS).

Vertinant paviršinių vandens telkinių cheminę būklę pagal Nuotekų tvarkymo reglamento 1 priede nurodytas medžiagų koncentracijas, 2018 m. geros cheminės būklės reikalavimų neatitiko Nemunas aukščiau Rusnės dėl benzo(g,h,i)perileno koncentracijos viršijimo (1 lentelė).

Kitų tirtų medžiagų koncentracijos buvo mažos arba mažesnės už kiekybinio įvertinimo ribas.

Kauno marių vandenyje cheminių medžiagų koncentracijos neviršijo DLK-AKS ir MV-AKS.

1 lentelė. Pavojingų medžiagų aplinkos kokybės standartų viršijimai upių vandenyje 2018 m.

|  |  |  |  |  |  |
| --- | --- | --- | --- | --- | --- |
| **Monitoringo vieta** | **Medžiaga** | **Didžiausia koncentracija** | **Vidutinė****metų koncentracija** | **DLK-AKS** | **MV-AKS** |
| Nemunas aukščiau Rusnės, aukščiau LeitėsLTR13 | Benzo(g,h,i)perilenas | 0,01 μg/l |  | 0,0082 μg/l |  |
| Akmena-Danė žiotyseLTR77 | Cibutrinas | 0,028 μg/l0,017 μg/l0,018 μg/l |  | 0,016 μg/l |  |
| Šyša žemiau ŠilutėsLTR20 | Cibutrinas | 0,028 μg/l |  | 0,016 μg/l |  |
| Akmena-Danė žiotyseLTR77 | Cibutrinas |  | 0,0066 μg/l |  | 0,0025 μg/l |
| Šyša žemiau ŠilutėsLTR20 | Cibutrinas |  | 0,0048 μg/l |  | 0,0025 μg/l |